Medžiotojų arbata
Medžiotojų arbata (vok. Jagertee) – karštas alkoholinis (12–15°) gėrimas, gaminamas maišant juodąją arbatą bei romą. Pagaminta arbata turi būti karšta, pakankamai saldi. Tai tipiškas Austrijos bei kitų Centrinės Europos šalių žiemos gėrimas, anksčiau plačiai vartotas medžiotojų, miškininkų, medkirčių ir kitų, kuriems šiuo metų laiku reikia daug dirbti šaltame ore. Šiais laikais jis daugiausiai siūlomas kalnuose turistams bei (po slidinėjimo dienos) kalnų slidininkams. Medžiotojų arbatą nesunku pagaminti, tačiau parduodami ir jau paruošti mišiniai. Per metus vien Austrijoje ir Vokietijoje išgeriama ne mažiau 1 000 000 litrų. Jagertee yra oficialus, įstatymu apsaugotas austriško šio gėrimo varianto pavadinimas, todėl Vokietijoje ir kitur jis gali būti siūlomas kitokiais panašiais pavadinimais (Wilderertee – „brakonierių arbata“, Förstertee – „miškininkų arbata“, Hüttentee – „kalnų trobelės arbata“ ir pan.)